ESEJ

Esej je besedilo, v katerem pisec predstavlja svoje osebno stališče do izbrane teme in ga utemeljuje. Navadno vsebuje prvine, ki so značilne za umetnostno in znanstveno besedilo, zato je pogosto  na meji med neumetnostnim in umetnostnim besedilom. Njegova zgradba ni strogo določena. Zanj so značilne še polemičnost, asociativnost in navezovanje na druge avtorje (citati).

ŠOLSKI ESEJ

ŠOLSKI ESEJ je precej preprostejši od »pravega« eseja. Podoben mu je v tem, da združuje znanje, tudi faktografsko, ki ga je dijak pridobil v šoli, in sposobnost osebne interpretacije oziroma uporabe tega znanja. Dijak mora pokazati, da nekaj ve o kakem literarnem obdobju, avtorju ali njegovem delu, predvsem pa to, da je o določenem problemu, ki se ob tem odpira, sposoben samostojno razmišljati, oblikovati lastno stališče in ga tudi znati utemeljiti. 

Pri slovenščini pišejo dijaki šolski esej, v katerem izražajo svoj odziv na umetnostno besedilo, zato je šolski esej metabesedilo (besedilo, ki govori o besedilu). Dijaki se morajo pri pisanju ravnati po navodilih. Ločimo dve vrsti esejev: 

· razpravljalni esej,
· razlagalni/interpretativni esej. 

RAZPRAVLJALNI ESEJ

· Piše se na podlagi poznavanja večjega števila literarnih besedil (branje v širino);[footnoteRef:1] pogoj zanj je vnaprejšnje problemsko[footnoteRef:2] branje. [1:  Pisec piše s stališča razmišljujočega bralca – bere predvsem vsebino umetniškega dela, razmišlja o temah in idejah v prebranem, o nekaterih prvinah umetniškega izraza ter pogosto te elemente v različnih besedilih medsebojno primerja. ]  [2:  Prvo branje je spontano, doživljajsko, vsako naslednje pa analitično, povezano z razmišljanjem in razpravljanjem o vsebini in obliki besedil.] 

· Kandidat pri pisanju nima pred seboj besedila, zato ga mora dobro prebrati že prej.
· V eseju se pričakuje predvsem idejno-tematska (vsebinska) interpretacija besedil, pogosto primerjanje nosilnih zvrstno tematskih in idejnih sestavin v njih, pretežno doživljajsko – izkušenjsko opredeljevanje in vrednotenje, umeščanje v kontekst.
· Pričakuje se uporaba temeljnih strokovnih izrazov za poimenovanje literarnih pojavov, različnih načinov razvijanja teme, slogovna živost pisanja, prizadevanje za vsebinsko in kompozicijsko zanimivost in prepričljivost.



RAZLAGALNI/INTERPRETATIVNI ESEJ

· Piše se na podlagi podrobnega branja odlomka;[footnoteRef:3] pogoj zanj je dobro razvita zmožnost literarnega branja (branje v globino, občutljivo zaznavanje vsebine in oblike, mestoma izvirno, ustvarjalno izražanje). [3:  Pisec piše kot bralec interpret – bere vsebino in obliko, razpoznava znake estetskosti oz. umetniškosti besedila, vrednoti spoznavno etične in estetske sestavine.] 

· Kandidat ima pri pisanju besedilo pred seboj; pred pisanjem ga podrobno prebere in si podčrtuje svoja opažanja, zapisuje vtise; ker je odlomek del obravnavanega besedila, je treba z umeščanjem  in utemeljevanjem dokazati tudi poznavanje tega besedila.
· V eseju se pričakuje idejno-tematska in slogovno-kompozicijska interpretacija (izražanje doživljanja, razumevanja, vrednotenja) odlomka, predstavitev doživetja in estetsko vrednotenje, umeščanje v kontekst.
· Neposredno pred pisanjem pisec podrobno bere predloženo besedilo in oblikuje esej, kot ga napeljujejo smernice.
· Pisec uporablja natančna strokovna poimenovanja posameznih sestavin literarne podlage, različne načine razvijanja teme, izkazuje slogovno živost, prizadeva si za izvirnost, zanimivost oblike in vsebine eseja.


           
NAČINI RAZVIJANJA TEME, ki jih uporabljamo pri pisanju eseja:

1. OPISOVANJE

Je navajanje značilnosti osebe, kraja, družbe/družbene klime … 

Običajna vprašanja oz. ključne besede v navodilih: Kakšen je prostor, kako je prikazana množica, opišite, kje poteka glavno dogajanje, kako ste ga doživeli …

Čistega opisovanja je v esejih malo, navadno ima kratek opis vlogo izhodiščne trditve, ki jo nato nadgrajujemo oz. vključujemo v razlaganje in utemeljevanje.


2. OZNAČEVANJE

Književno osebo označimo, tako da opišemo njene osebnostne (to so lastnosti, ki jih ima človek kot posameznik) in značajske lastnosti (lastnosti človeka zlasti v odnosu do ljudi, okolja) ter vrednote. Pogosti so vrednostni izrazi, npr. pridevniki, prislovi, glagoli. Če je označevanje izhodišče za razvijanje vrednostne sodbe, pomeni, da oznako nadaljujemo z razlaganjem in utemeljevanjem. 
    Če je označevanje samostojna naloga, navedemo tri lastnosti literarne osebe s ponazoritvijo.

Primer: Izidor je polizobražen kmet, ki zna brati in pisati. Že kot otrok je bil izjemno boječ in plašen, kar je gotovo posledica očetove trde in nasilne vzgoje, njegove odločnosti in divjosti. Je goreč vernik in pripadnik katoliške vere …

3. PREDSTAVLJANJE

1. Predstavitev oseb vključuje opisovanje in označevanje (pri označevanju je treba navesti po tri lastnosti za vsako osebo in jih razložiti ter pojasniti). Predstavitev zajema npr. zunanjo podobo, starost, družbeno vlogo, značajske lastnosti oz. čustvovanje in mišljenje…

1. Običajna vprašanja oziroma ključne besede v navodilih: Predstavite književni prostor, razpoloženje, čas dogajanja, svoje doživljanje ... Kakšen se vam zdi? – Kako si predstavljate? – Kakšen vtis je to naredilo na vas? – Kakšno je vaše mnenje? – Kako ste doživeli? ...
Predstavljanje je sporočanje o obstoju, lastnostih, razvoju, vzrokih in posledicah za nastanek, obstoj, spreminjanje osebe, kraja, dogajanja in drugih pojavov. Je nekakšna kombinacija opisovanja, označevanja (ko predstavljamo osebe, odnose) in razlaganja (s pojasnjevanjem). Lahko je predstavitev objektivna ali subjektivna. Lahko je samostojen način razvijanja teme, lahko pa jo dijak uporabi kot izhodiščno trditev, ki jo nato razvija z razlaganjem in utemeljevanjem. 

4. PRIPOVEDOVANJE
Običajna vprašanja oz. ključne besede v navodilih: Kaj se je zgodilo? Obnovite. Povzemite in komentirajte. Kako bi predstavili dogajanje? Se spomnite, kaj se je zgodilo v nadaljevanju? Povzemite vrh dogajanja, pripovedujte, poročajte o dogodkih ...

Pripovedovanje je sporočanje o časovnem zaporedju dogajanja, o spremembah v času, o nastanku, razvoju in minevanju pojavov. Značilna je bogata izbira glagolov in prislovnih določil.

Ločimo več stopenj pripovedovanja  o literarnem dogajanju:
– povzemanje (zelo strnjeno zapišemo bistveno ...),
– obnavljanje,
– obnavljanje (povzemanje) z osebnim/doživljajskim komentarjem (interpretacijo) dogajanja: pisec dogodke prikazuje s svojega stališča, vpleta svoje doživljanje, jih komentira.

Paziti je treba, da ne zamenjamo dogajanja (kar se dogaja) in dogodka (kar se zgodi)!

5. RAZLAGANJE IN PRIMERJANJE

a) RAZLAGANJE
Običajna vprašanja oz. ključne besede v navodilih: Razložite, analizirajte, razčlenite, kako bi pojasnili, opredelili, definirali, kaj pomeni, zakaj, čemu, kakšno je, kako je narejeno, zgrajeno, kako so jezikovna sredstva povezana s temo, idejo ...

Razlaganje pomeni pisati večstavčne povedi z odvisnimi in prirednimi stavki, ki se začenjajo s ker, zato, kajti, in sicer, če, čeprav ... 

Razlaganje lahko vadimo tako:

– da tvorimo ob določeni trditvi veččlenske povedi; 

Da sta nesebična ljubezen in dobrota vedno poplačani, pa ne dokazuje le Jurij, ampak tudi Margareta, ki kljub odpovedi poroke obriše Izidorju obraz, ko je ta v kladi, in naredi vse za to, da bi s svojim pričevanjem pomagala in rešila Agato.

– da čim bolj nazorno in prepričljivo pojasnjujemo svojo trditev, bodisi z opisovanjem, pripovedovanjem, predstavljanjem ... 

Primer:

Zločin, občutek krivde in drugi vplivi, ki jim je bil Izidor izpostavljen, so korenito vplivali na njegovo ljubezensko življenje in na njegov pogled na ljubezen, poroko in ženske. Prvič se to opazi pri dogodku, ko Izidor zamolči očetu svojo naklonjenost do Debelakove hčere in se je pripravljen poročiti tako, kakor je hotel oče, saj je očetova volja, kakor pripoveduje kronist, tudi njegova volja. Izidor ni sam svoj gospodar, saj dojema življenje le kot odplačevanje grehov in pokoro. Da so vsa dejanja le posledica očetove volje in njegove lastne omahljivosti, se kaže na več ravneh: ko gre snubit Margareto in potem razdre zaroko, ko odide na Nemško po Agato …


b) PRIMERJANJE

Primerjanje je iskanje podobnosti in razlik med posameznimi pojavi. Uporabljamo veznike kot in kakor, drugače, medtem ko, besedno zvezo v nasprotju z njim … Nujno je treba napisati sintezo povedanega v sklepu.

primérjati -am nedov. (ẹ́) 
1. ugotavljati enakost, podobnost ali različnost med dvema ali več lastnostmi, značilnostmi: primerjati podatke; medsebojno primerjati izmerjene temperature; primerjati preteklost in sedanjost; primerjati prevod z izvirnikom; primerjati in usklajevati programe / kot opozorilo v tekstu primerjaj [prim.] sliko št. 8 
// kazati na enakost stvari zlasti glede na stopnjo kake značilnosti: svojega stanja ne more primerjati z njihovim …
Primerjava pomeni podobnosti in razlike, biti mora poglobljena, veččlenska.


Zgradba primerjave:
· začetek/uvedba primerjave (teza/uvajalni del),
· 2 do 3 členi primerjave (podobnosti, razlike) z razlaganjem in utemeljevanjem, 
(Dijak izbere člene glede na smernico oz. podtemo/temo.),
· sklep / sinteza.



Primerjati  (obravnavate, predstavite osebo A, nato predstavite osebo B → nujno sledi sinteza povedanega: torej sta si podobna po tem, torej se razlikujeta v …  ALI  A  :  B → ves čas primerjajte, npr. Tako Izidor kot Sonja iz romana Zločin in kazen sta zaznamovana z očetovimi grehi …
Dobra primerjava je tista, v kateri se prepleta več trditev in razlag. 

V zadnjem času se v navodilih pojavlja primerjava 3 elementov. Tehnika primerjave je takrat 1 : 1 : 1 ALI 1 : 2.



Primerjanje napišemo v enem odstavku.

1. Primer primerjave: Primerjati odnose med osebami v drami Zaprta vrata z odnosi med osebami v drami Naše skadišče (8), 

npr.: – odnosi v drami Zaprta vrata: odnosi med Garcinom, Ines in Estelle so na začetku malce zadržani; ko se spoznajo in drug pred drugim priznajo krivdo za pretekla dejanja, postanejo odnosi napeti, hladni, sovražni in mučni; Ines se zagleda v Estelle, saj jo ta spominja na Florence, Estelle pa hoče Garcina, saj želi potrditev svoje lepote, s čimer sproži ljubosumje v Ines; Garcina Estelle fizično privlači, vendar potrebuje Inesino, ne Estelline potrditve, da ni strahopetec, saj ve, da Estelle ni iskrena, Ines pa potrebuje Estelle zaradi njene podobnosti s Florence; z neprestanimi pogovori o preteklih dejanjih in vzbujanjem krivde medsebojno napetost in sovražnost stopnjujejo ter tako postajajo rablji drug drugemu; največji pekel jim torej predstavljajo njihovi odnosi in spoznanje, da je krivda neizbrisljiva in da so obsojeni na brezizhodno skupno večnost, kar Garcin izrazi z besedami, da so pekel drugi; – odnosi v drami Naše skladišče: štiri skladiščnice – Vera, Suzi, Maria in Evelin – doživljajo usodo izkoriščanih delavk; ko si v skladišču oblečejo delovne halje, kljub svoji različnosti postanejo kolektiv; značajsko so si zelo različne in pripadajo različnim generacijam, a kljub temu razvijejo solidarne, tovariške, prijateljske, zaupne, tople, spoštljive, spodbudne odnose; četudi si včasih povedo resnico in se pri tem sprejo ali celo (u)žalijo (npr. Evelin zna biti zelo neposredna in ostra, zlasti do Suzi).







6. UTEMELJEVANJE

Običajna vprašanja oziroma ključne besede v navodilih: utemeljite, zakaj menite, kakšno je vaše mnenje, kako si razlagate, komentirajte trditev, argumentirajte, presodite ...

Utemeljevanje je postopek, s katerim dokazujemo svoje trditve, sicer pa se tesno povezuje predvsem z vrednotenjem (navajanje argumentov in protiargumentov). Dobri argumenti so logični in jih lahko najdemo v besedilu ali zunaj njega. Ponazoritve morajo biti prepričljive. Tudi utemeljevanje je lahko preprostejše ali pa bolj razvito, podprto z razlago in ustreznim strokovnim izrazjem. Sestavni deli višjega tipa utemeljevanja so poleg argumentov tudi protiargumenti. S takim utemeljevanjem dokažemo, da znamo določen pojav ali problem opazovati in analizirati z različnih vidikov. Utemeljevanje pogosto uvajajo vezniki saj, na primer, torej, namreč, kajti, ker, če 
oziroma vzročna, pogojna, sklepalna, protivna, odločevalna, posledična in pojasnjevalna razmerja.  
V šolskem eseju se utemeljevanje povezuje z razlaganjem.


OPREDELJEVANJE,  VREDNOTENJE IN PRESOJANJE

Pomeni izražanje lastnega stališča do določenega problema ali pojava. Preprostejše vrednotenje,  opredeljevanje ali presojanje večinoma ostaja na ravni čustvenega odzivanja in moraliziranja (če npr. z določeno osebo  usmiljeno sočustvujemo, spet druga pa nam je zoprna in se zgražamo nad njenim početjem). Zahtevnejše vrednotenje izhaja  iz naših izkušenj, znanja in splošne razgledanosti (do usod posameznih književnih oseb se lahko opredelimo z vidika svojih izkušenj in poznavanja razmerij med družbo in človekom, kakor jih razlagajo zgodovina, sociologija, psihologija, filozofija in druge vede). Za zahtevnejše vrednotenje je zelo pomembno t. i. distancirano branje, kar pomeni, da znamo razložiti, kaj doživljamo ob literarnem delu, predvsem pa, zakaj doživljamo tako in ne drugače. Če se nam določena oseba zdi zoprna, njeno vedenje pa odbijajoče, je to zato, ker jo je tako oblikoval pisatelj. Naš naslednji korak pa je, da poiščemo tiste prvine (vsebinske, jezikovne, slogovne), s katerimi je tak učinek dosegel.

Pomembno je, da svojo trditev UTEMELJITE.


Primer: 
Kandidat presodi, ali za sodobnega človeka obstaja izhod iz »pekla«, pri čemer izhaja iz izkušenj ter poznavanja družbenega in širšega konteksta, lahko tudi literarnega, npr.: 

Menim, da za sodobnega posameznika izhod obstaja; čeprav si ljudje v medsebojnih odnosih pogosto ustvarjamo pekel (svet družbenih omrežij je primer novodobnega pekla), pa izhod lahko predstavlja že posameznikova odločitev, da bo odgovoren za svoja dejanja, s katerimi bo ustvarjal humane, sodelovalne in sočutne odnose. Pekel ustvarja tudi nevzdržen neoliberalistični oz. kapitalistični sistem, kar doživljamo tudi v svojem bližnjem okolju. Posameznik lahko z majhnimi koraki, npr. s stalnim izobraževanjem, z družbeno angažiranostjo in lastno ustvarjalnostjo, neprestano vpliva na drobne spremembe pri sebi in v družbi, izhod pa ponuja tudi umetnost …/ Menim, da za sodobnega posameznika izhod ne obstaja, saj si tudi sodobni ljudje ne glede na okoliščine v odnosih ustvarjamo »pekel«, človek je namreč sebičen in neodgovoren, o čemer pričajo sovražni odzivi na družbenih omrežjih, skrhani odnosi, razpadle zveze, razbite družine, nesrečni ljudje … Tudi sodobni družbeni sistem posamezniku pogosto ne ponuja nobene možnosti, da bi izstopil iz kolesja krivic, ki se dogajajo …



KOMENTIRANJE 

Izrazimo svoje razmišljanje o nekem dogodku ali o ravnanju, razmišljanju, čustvovanju, težavah … literarne osebe ali slogovnih prvinah idr. v literarnem besedilu.
	
Komentiranje je preplet različnih načinov razvijanja teme: npr. dogajanje lahko opišemo, o dogodku pripovedujemo, ga definiramo … Najpomembnejši način razvijanja teme je utemeljevanje, saj moramo biti čim bolj prepričljivi, zato moramo svoje trditve logično utemeljevati (z navajanjem argumentov).



POJASNJEVANJE

Pojasnjevanje vključuje razlaganje in utemeljevanje. 
Zgradba pojasnjevanja: trditev – utemeljitev trditve.

Primer: Pojasnite, kako stranske književne osebe sooblikujejo sporočilnost obeh dram (8)

 sporočilnost Dogodka v mestu Gogi:
 
– vse tri stranske osebe (obe sestri in naddavkar) predstavljajo temeljno sporočilo Grumove groteske, ki je izraz ujetosti v travme, iz katerih ni izhoda, je mozaik prikazov ljudi, ki jih muči psihopatologija (fetišizem, pedofilija, frustracije); – življenje v Gogi, v malomeščanskem, zatohlem okolju, je kot grozljive sanje, prebivalci se med seboj mučijo, mesto kot družbeno okolje s svojo majhnostjo duši prebivalce (z lažnimi novicami, obrekovanjem, nadzorom); 
– v Gogi ljubezen, pristna spolnost in materinstvo niso mogoči (Tarbula in Afra), tudi smrt ni rešitev, ker mrtvi ostajajo ujetniki Goge (naddavkar); 
– sporočilnost je torej ujetost Gogovcev v mestno (družbeno) okolje in lastne spolne frustracije, saj se niti Hana morda ne reši travme (sklepni prizor); 

sporočilnost Antigone: 

– Teiresiasove besede, da je treba paža prijeti, prikazujejo ujetost posameznika v sistem oblasti, ki mu je sleherni upor(nik) nevaren. Očiten je tudi razkol med človekom (iskalcem smisla) in družbo (oblastjo), hkrati gre tudi za ujetost v pragmatizem, uživaštvo in samoljubje ter za iskanje višjih vrednot (paž, Antigona). Sporočilnost Antigone je tudi v zavestnem uporu zoper zakone, ki jih piše oblast, pa čeprav je za to treba plačati najvišjo ceno. Ideja namreč ostane in živi naprej (paž), ne glede na voljo kraljev in dvornih filozofov.

Kandidat lahko v pojasnilo vloge stranskih književnih oseb poleg oseb iz obeh odlomkov vključi tudi druge osebe, ki v odlomkih niso omenjene.

___________________________________________________________

Priporočilo za časovno načrtovanje  pisanja maturitetnega eseja 

Čas pisanja: 120 minut;

Osnutek/koncept: približno 20 % časa, 
pisanje eseja: približno 70 % časa,
pregled napisanega eseja: približno 10 % časa.


                                                  ****

OSNUTEK ali KONCEPT

 V osnutku napišete ključne besede/besedne zveze in povezave med njimi (»ribja kost«).

Priporočeno je, da uvod napišete potem, ko zapišete že vse druge dele osnutka.
(Uvod mora biti povezan s temo maturitetnega eseja, ta je izražena v naslovu, podteme pa v navodilu za pisanje eseja.) 



JEZIKOVNO ZNANJE 

Treba je paziti na JASNOST, JEDRNATOST, PRIMERNOST, ŽIVOST, JEZIKOVNO PRAVILNOST in KOHERENTNOST BESEDILA.

Besedilo je JASNO, če ocenjevalec razume, kaj smo hoteli v eseju povedati. To pomeni, da moramo upoštevati pravila knjižnega jezika ter stavke in povedi oblikovati pregledno, razumljivo.

JEDRNATOST pomeni, da nismo pregostobesedni, ne ponavljamo istih misli.

PRIMERNOST je treba upoštevati pri izboru besedišča. Uporabljati moramo ustrezne strokovne izraze. Uporaba narečnih, arhaičnih, pogovornih … izrazov ni dovoljena (morda izjemoma, če so slogovno utemeljeni).

IZVIREN in ŽIV SLOG pomeni, da besedilo ustreza osnovnim estetskim merilom (uporaba različnih skladenjskih struktur, ne uporabljajmo vsakdanjih fraz, ne ponavljamo vedno istih besed …


S pojmom JEZIKOVNA PRAVILNOST  je mišljena pravopisna in slovnična pravilnost besedil.

TVORJENJE ESEJSKEGA BESEDILA
Preden začnemo pisati esej, se moramo vprašati:
– o čem nameravam pisati;
– kaj želim sporočiti;
– kaj o problemu vem;
– kaj naj o problemu povem, kako naj dokažem svojo tezo.

UVOD
Uvod mora biti povezan s temo maturitetnega eseja, ta je izražena v naslovu, podteme pa v navodilu za pisanje eseja.

Primer:
Ljubezen na preizkušnji

Ljubezen je nekaj najlepšega, kar se lahko pripeti človeku, vendar se moramo zavedati, da nobena ljubezen ni samoumevna. Že iz romana Visoška kronika je razvidno, da se moramo za pravo, pristno in globoko ljubezen znati boriti, vztrajati in si včasih tudi upati tvegati. Le tisti, ki ravna s svojim ljubezenskimi občutki, ki se jih ne sramuje, je sposoben globoke in iskrene ljubezni, ki ga bo notranje izpolnila in osrečila.

JEDRO

Ključno misel dijak razvija  tako, da ima ves čas rdečo nit, da v odstavku pazi na to, da morajo vse povedi razvijati ključno poved oziroma biti z njo tako ali drugače povezane in da ima besedilo ustrezno zgradbo. 
     Če npr. o čem pripovedujemo, prikazujemo časovni razvoj dogodkov, če kaj razlagamo, navajamo vzroke in posledice, kadar utemeljujemo (vrednotimo, izražamo svoje mnenj), argumente razvrščamo po pomembnosti (od splošno veljavnih k vedno bolj konkretnim, kar pomeni da ključno poved kot stališče/sodbo predstavimo na začetku, ali pa od najbolj konkretnega dokaza stopnjujemo težo argumentov do vedno bolj splošno veljavnih, v takem primeru s ključno povedjo zaokrožimo odstavek).
Pri vseh načinih razvijanja teme se lahko odločimo tudi za primerjavo (navajanje podobnosti in razlik …).

ZAKLJUČEK

Na koncu (v sintezi) povzame ugotovitve in jih strne v odgovor, vezan na problem, ki je bil nakazan v tezi. V zaključku je navadno zadnje navodilo, boljši pisci nalog esejskega tipa pa znajo lepo povzeti ugotovitve iz jedra in jih povezati s tezo, zapisano v uvodu.


Primer:
Menim, da sta ti dve ljubezenski zgodbi dokazali, da močna ljubezen preživi še tako težke preizkušnje in se šele takrat pokaže v vsem svojem sijaju. Prav tako lahko zaključimo, da ljubezen v življenje prinese srečo, smisel in nekakšno luč, ki sveti v dobrih in slabih trenutkih.

Besedilo je KOHERENTNO, če učinkuje kot skladenjska celota. Imeti mora uvod, jedro (naj bo členjeno na več odstavkov) in zaključek, odstavki morajo biti med seboj smiselno povezani. 



KAJ JE ODSTAVEK?
Odstavek je vsebinsko zaokroženo besedilo, v katerem predstavimo posamezen vidik teme. Po navadi ga sestavlja več povedi, ki razvijajo isto osrednjo misel. Ta je navadno izražena s ključno povedjo, ki jo druge povedi dopolnijo in podkrepijo z različnimi podatki. 


KAKO OBLIKUJEMO KLJUČNO POVED ODSTAVKA?

Ključna poved predstavi podtemo oz. tisti vidik teme, ki je v odstavku v središču piščeve pozornosti. Po navadi je sestavljena dvodelno: izbrani vidik poveže s širšo temo oz. s temo prejšnjega odstavka, a hkrati napove žarišče novega odstavka. 

Primer:

Zločin, občutek krivde in drugi vplivi, ki jim je bil Izidor izpostavljen, so korenito vplivali na njegovo ljubezensko življenje in na njegov pogled na ljubezen, poroko in ženske. Prvič se to opazi pri dogodku, ko Izidor zamolči očetu svojo naklonjenost do Debelakove hčere in se je pripravljen poročiti tako, kakor je hotel oče, saj je očetova volja, kakor pripoveduje kronist, tudi njegova volja. Izidor ni sam svoj gospodar, saj dojema življenje le kot odplačevanje grehov in pokoro. Da so vsa dejanja le posledica očetove volje in njegove lastne omahljivosti, se kaže na več ravneh: ko gre snubit Margareto in potem razdre zaroko, ko odide na Nemško po Agato …

Pri oblikovanju ključne povedi se izogibamo napovedovanju podteme (v tem odstavku bom predstavil …), tudi ne smemo le navajati dejstev, hkrati pa ne sme biti preveč splošna.

Preden se dijak loti pisanja eseja, naj si izdela OSNUTEK/KONCEPTNI LIST, ki ni namenjen temu, da nanj napiše že kar besedilo in ga nato prepiše kot čistopis, ampak da si dijak strukturira, kako bo oblikoval svojo esejsko nalogo. Kako si bo dijak prostorsko organiziral konceptni list, je odvisno od tega, kako si najlažje predstavlja poglavitne besede in pojme (lahko v obliki miselnega vzorca, oken, razpredelnice, s pomočjo puščic ...). Dijak si pri pisanju osnutka prikliče odgovore na dana navodila in si zapisuje ključne besede. Sproti naj si zapisuje tudi besede za oznako razmerij med opazovanimi pojavi (ker, kakor, zaradi, najbolj), saj te nakazujejo način razvijanja teme med posameznimi odgovori (opisovanje, označevanje, predstavljanje, pripovedovanje, razlaganje, primerjanje, utemeljevanje).


Ne združujte dveh navodil v eno.




PRIMERI UPORABNIH besed, besednih zvez oziroma vzorcev za jasno izražanje:

· Mnenje, presojanje, komentiranje, vrednotenje: menim, mislim, iz tega lahko sklepam/o, nenavadno se mi zdi, nerazumljivo je, razumljivo je, moralno ne/sprejemljivo je, to ni legitimno/je legitimno, je oporečno, njegova dejanja so nedopustna, njena požrtvovalnost je nepredstavljiva, ne morem razumeti takega vedenja …, tako vedenje je znak šibkosti/moči, tako ravnanje zahteva veliko poguma, njegovo vedenje kaže na pomankanje poguma in moči  …

· Doživljanje, vrednotenje: tako ravnanje je sebično/zaničevanja vredno/navdihujoče/je sprejemljivo/nesprejemljivo/je zgled vzornega odnosa/ je primer tipične  nefunkcionalne družine/ presenetilo me je, presunilo me je, ganilo me, pretreslo me je, me navdaja z odporom, odpira vprašanja o …, na njegovem /njenem mestu nikoli ne bi mogel/mogla ravnati tako/ …. je občudovanja vredno,  je spoštovanja vredno … boljša mati ne bi mogla biti /boljša mati bi bila, če bi … sinov odnos je izraz nehvaležnosti, njegove sanjarije so nezrele, njeno upanje je vir moči /nemoči ….

· Primerjanje: podobni sta si v tem, da ravnata …/ povezuje je podoben značaj …/ razlikujeta se v odnosu do …/ njuna najočitnejša razlika je značaj …/ njuna najmočnejša podobnost je …/ medtem ko je Francka …., je Tone …./ oba sta sanjača, toda on je …./  njuna značaja sta zelo različna, podobna pa sta si v …./ obe ravnanji sta napačni, toda njegovo ima močnejši vpliv …/ njihove okoliščine so slabe, vendar je revščina hujša v njuni družini …

